Projektørerne fra loftet kaster et blåligt lys på de mange tomme sæder i den mørke sal. Teknikerne arbejder på højtryk med både lys og lyd, mens indspilningslederen dirigerer slagets gang. Det emmer af travlhed. Og det er der en helt særlig grund til. Om bare ganske få timer skal Årets Nordjyde 2021 nemlig kåres. Det sker ved et stort show torsdag aften i Vendsyssel Teater. Mange forberedelser Årets Nordjyde er til for at hylde frivilligheden. Det er nordjyderne selv, der har været med til at nominere dem, de synes, har gjort en særlig indsats for at hjælpe andre. Ud af de mange nominerede har dommerjuryen, der består af festivalleder Peter Møller Madsen, skuespiller Lone Rødbroe og stifteren af Organdonation – Ja tak! Lasse Heidelbach, fundet frem til fem forskellige kandidater. De fem nordjyder er med i opløbet til at blive kåret som Årets Nordjyde torsdag aften. Men inden det bliver afgjort, er der mange ting, der skal forberedes. -	Al musik skal lyttes til for at finde timingen i både lyd og kamera. Det har jeg gjort i mange dage op til showet, og først ved generalprøven ved jeg, om det hele spiller, siger Brian Daugaard, der er ledende tv-producer ved Årets Nordjyde. Et stort show Der er stor interesse for showet, der er tæt på at være udsolgt. Publikum kan se frem til en begivenhedsrig aften, hvor blandt andet kunstnere som Chief 1, Troels Gustavsen og Tine Vingard skal på scenen og optræde. Mange mennesker skal i spotlightet på den runde scene i Vendsyssel Teater torsdag aften. Hver især bliver de udstyret med en mikrofon. -	Det handler om at holde tungen lige i munden, når man styrer lyden på en større produktion som denne, siger Jonas Norup, som er lydassistent på Årets Nordjyde. Det er ikke kun lydassistenten, der har travlt op til morgendagens frivillighedsfest. Folkene bag Årets Nordjyde har i løbet af dagen arbejdet i højderne. I loftet over scenen hænger en spand, som er blevet fyldt op med fem kilo konfetti. Konfetti, der nu er klar til at blive hældt ud og bade vinderen af Årets Nordjyde i en regn af guld-glimmer. Hør hvem Leonora Benedicte Lykkegaard, Vibeke Ellesøe, Sophie Elina Aarup og hendes mor Karina Aarup synes, fortjener et skulderklap.

Referat:
Årets Nordjyde kåres for femte gang ved et stort show torsdag.